Document ID: 32006D0430

ODLOČBA KOMISIJE
z dne 25. avgusta 2005
o združljivosti koncentracije s skupnim trgom in z delovanjem Sporazuma EGP
(Primer št. COMP/M.3687 - Johnson & Johnson/Guidant)
(notificirano pod dokumentarno številko C(2005) 3230)
(Besedilo v angleškem jeziku je edino verodostojno)
(Besedilo velja za EGP)
(2006/430/ES)
Dne 25. avgusta 2005 je Komisija sprejela odločbo o primeru združitve v skladu z Uredbo Sveta (ES) št. 139/2004 z dne 20. januarja 2004 o nadzoru koncentracij podjetij (1), in zlasti s členom 8(1) Uredbe. Nezaupna različica celotnega besedila odločbe je na voljo v verodostojnem jeziku primera in v delovnih jezikih Komisije na spletnih straneh Generalnega direktorata za konkurenco na naslednjem naslovu: http://europa.eu.int/comm/competition/index_en.html
I. UVOD
(1)
Komisija je 15. marca 2005 v skladu s členom 4 Uredbe (ES) št. 139/2004 („Uredbe o združitvah“) prejela priglasitev predlagane koncentracije, s katero podjetje Johnson & Johnson, ZDA („J & J“) z nakupom delnic pridobiva, v smislu člena 3(1)(b) Uredbe o združitvah, nadzor nad celotnim podjetjem Guidant Corporation, ZDA („Guidant“).
A. Stranki
(2)
J & J je podjetje s sedežem v ZDA. Leta 2003 je imelo po vsem svetu 111 000 zaposlenih in promet v višini približno 37 milijard EUR. Svoje dejavnosti opravlja na treh glavnih poslovnih področjih: izdelki široke porabe (18 % prometa), farmacevtski izdelki (47 %) ter medicinski pripomočki in diagnostika („MPD“, 36 % prometa).
(3)
Guidant je podjetje s sedežem v ZDA, ki je dejavno na področju načrtovanja in razvoja kardiovaskularnih medicinskih proizvodov. Leta 2003 je imelo po vsem svetu 12 000 zaposlenih in promet v višini približno 3,3 milijarde EUR. V hitro rastočem sektorju kardiovaskularnih medicinskih proizvodov Guidant pokriva štiri glavna področja: uravnavanje srčnega ritma, interventno kardiologijo, endovaskularne pripomočke in srčno kirurgijo.
B. Obravnavano dejanje
(4)
Obravnavana koncentracija je prevzem, s katerim podjetje J & J pridobi izključni nadzor nad podjetjem Guidant, v smislu člena 3(1)(b) Uredbe o združitvah.
II. ZADEVNI TRGI
(5)
Tržna preiskava je potrdila, da so področja, ki jih združitev najbolj prizadene, naslednja: 1. pripomočki za interventno kardiologijo; 2. endovaskularni pripomočki; 3. pripomočki za srčno kirurgijo; 4. pripomočki za uravnavanje srčnega ritma. V zadnjem ni nikakršnih prekrivanj, ker podjetje J & J trenutno ni dejavno v tem sektorju.
A. Zadevni proizvodni trgi
1. Pripomočki za interventno kardiologijo
(6)
Namen pripomočkov za interventno kardiologijo je zdravljenje bolezni koronarne arterije z minimalnimi invazivnimi posegi. Glavni pripomoček na tem področju je stent (žilna opornica), majhna raztegljiva cevka, ki se vstavi v zamašeno koronarno arterijo, da odstrani obloge in podpre žilne stene ter tako omogoči normalen pretok krvi.
(7)
Nepokriti kovinski stenti (BMS) in stenti, ki sproščajo zdravila (DES), predstavljajo dva ločena proizvodna trga iz naslednjih razlogov: ni znatne korelacije cen, ni zamenljivosti na strani ponudbe, obstajajo zelo pomembne razlike pri kliničnih rezultatih, sistemi za povrnitev stroškov so različni. Poleg tega, kljub dejstvu da imata BMS in DES enako strukturo stenta in dozirni sistem, obstaja več sestavin, ki so posebej pomembne za koronarne DES (zdravilo, doziranje zdravila in hitrost sproščanja, polimerne prevleke).
(8)
V zvezi s pripomočki koronarni vodeči katetri, koronarne vodeče žice, koronarni balonski katetri za perkutano transluminalno koronarno angioplastiko (PTCA) je bilo v okviru tržne preiskave Komisije ugotovljeno, da vsak posamezen proizvod predstavlja ločen trg za zadevne proizvode. Pri večini posegov je potrebna posebna skupina pripomočkov različnih dimenzij in oblik.
2. Endovaskularni pripomočki
(9)
Endovaskularni pripomočki se uporabljajo za minimalno invazivno zdravljenje perifernih vaskularnih (ali endovaskularnih) bolezni, kot sta kopičenje oblog (tj. kalcifikacija žil) v perifernih žilah (periferna arterijska bolezen) in anevrizma (razširitev oslabljenega območja arterije).
(10)
Podobno kot stenti za interventno kardiologijo so endovaskularni stenti majhne raztegljive cevke, namenjene zdravljenju oženja ali zamašitve periferne arterije.
(11)
Stranki sta izjavili, da je treba za endovaskularne stente določiti dva ločena trga, kar je Komisija potrdila: trg za stente, ki se razširijo z balonom (BX) (običajno narejene iz nerjavnega jekla in vgrajene v balonski kateter PTA), in trg za stente, ki se razširijo same (SX), z drugačno tehnologijo uporabe. Preiskava Komisija je pokazala jasen trend k specializaciji na endovaskularnem področju, tako v primeru stentov BX (npr. segmenti ledvičnih stentov (BX) in kolčno-stegenskih stentov (BX)), kakor tudi v primeru stentov SX (npr. segmenti stegenskih stentov (SX), kolčnih stentov (SX) in karotidnih stentov).
(12)
Kar zadeva pripomočke, endovaskularni vodeči katetri, vodeče žice in balonski katetri PTA opravljajo podobno funkcijo kot enakovredni proizvodi v interventni kardiologiji. Podobno kot na koronarnem področju bi moral biti za vsakega od teh pripomočkov opredeljen zadevni trg, zaradi visoke stopnje zamenljivosti na strani ponudbe in dejstva, da vsi veliki proizvajalci v okviru vsakega pripomočka ponujajo zelo široko paleto različnih velikosti in oblik modelov.
3. Pripomočki za srčno kirurgijo
(13)
Koronarna premostitev („CABG“) se uporablja za zdravljenje bolezni koronarne arterije; zamašena arterija se „premosti“ s šivanjem („presaditvijo“) druge krvne žile na aorto na enem koncu in na koronarno arterijo izven poškodovanega območja na drugem koncu. Po operaciji se kri do srčne mišice pretaka skozi novo presajeno žilo. Žila, ki se uporabi za premostitev, se odstrani („izloči“) iz noge („presadek nožne vene“), prsnega koša ali roke.
(14)
Na področju srčne kirurgije so prizadeti naslednjih trgi: (i) kirurški sistemi na utripajočem srcu CABG (stabilizacijski sistemi in pripomočki kot aspiratorji/pršila); (ii) endoskopski žilni sistemi („EVH“).
B. Zadevni geografski trgi
(15)
Tržna preiskava je potrdila, da so vsi zadevni geografski trgi nacionalni trgi zaradi bistvenih razlik med sistemi za povrnitev stroškov in postopki naročanja, cenovnih razlik med državami, potrebe po ustanovitvi lokalne prodajne službe, razlik v tržnih deležih strank in tekmecev v državah članicah.
III. PRESOJA KONKURENČNOSTI
A. Interventna kardiologija
(16)
Interventna kardiologija je razmeroma nova dejavnost, ki jo ženejo inovacije in za katero so značilne precejšnje vstopne ovire, tj. financiranje raziskav in razvoja, pravice intelektualne lastnine za razvoj proizvodov, dolgo obdobje uvajanja novih proizvodov na trg, klinična testiranja, ponudba proizvodov.
(17)
Na področju interventne kardiologije obstajata dve skupini akterjev: velika globalna podjetja, ki tekmujejo drugo z drugim v svetovnem merilu (J & J, Guidant, Medtronic, Boston Scientific in Abbott), in „lokalni akterji“ (Sorin, Biotronik in drugi).
1. Stenti, ki sproščajo zdravila
(18)
Na trgu DES bi koncentracija privedla do odstranitve potencialnega konkurenta, upoštevajoč dejstvo, da je Guidant dejaven samo na področju BMS, na področju DES pa še ne, medtem ko je J & J eden od zgolj dveh velikih akterjev, ki sta že dejavna v tem segmentu, pri čemer je drugi Boston Scientific.
(19)
Kljub dejstvu, da obstajajo znaki, da bi lahko bil Guidant eden od ključnih akterjev na trgu DES, zaradi česar bi deloval kot konkurenčna omejitev v odnosu do sedanjih konkurentov J & J in Boston Scientific, so dokazi, zbrani med preiskavo, med drugim pokazali, da bodo drugi novi konkurenti zelo verjetno ustvarili zadostno konkurenčno omejitev na trgu DES, kar bi nadomestilo izgubo konkurence zaradi prevzema Guidanta s strani J & J (Medtronic, Abbott, Conor/Biotronik in Sorin).
(20)
Komisija je zato sklenila, da priglašena koncentracija v zvezi z DES ne odpira nikakršnih resnih dvomov v združljivost s skupnim trgom in da koncentracija zato ne bo bistveno ovirala učinkovite konkurence na skupnem trgu za DES.
2. Vodeče žice
(21)
Na trgu interventne kardiologije za vodeče žice koncentracija močno prizadene praktično vse nacionalne trge (preko 40 %, s prirastkom najmanj 5 %), pri čemer skupni tržni delež strank v veliko državah, vključno z največjimi državami članicami EU, presega [65 %-75 %] in celo [75 %-85 %].
3. Sklep
(22)
Komisija je zato ugotovila, da priglašena koncentracija odpira resne dvome v svojo združljivost s skupnim trgom, s tem, da strankama, ki se združujeta, omogoča okrepitev nespornega vodilnega položaja Guidanta, saj bi odstranila enega od zgolj dveh glavnih tekmecev na tem trgu. Nadalje, preostala podjetja bodo predvidoma imela koristi od zmanjšanja konkurence, ki bo posledica združitve; povečanje koncentracije jim bo omogočilo, da dosežejo cene, ki bodo višje, kakor če ne bi prišlo do koncentracije.
B. Endovaskularni pripomočki
(23)
J & J in Guidant sta vodilna dobavitelja na področju endovaskularnih pripomočkov v EGP. Čeprav je število konkurentov na trgih endovaskularnih pripomočkov dokaj visoko (Abbott, Bard, Boston Scientific, B. Braun, Cook, Edwards Lifesciences, ev3, Invatec, Medtronic, Sorin in Terumo), vsi akterji nimajo enake moči oziroma niso prisotni s svojimi proizvodi na vseh proizvodnih ali geografskih trgih. Poleg tega je tržna preiskava poudarila, da bo izginotje Guidanta kot konkurenta odpravilo najbližje nadomestke za stente podjetja J & J.
(24)
Na endovaskularnem trgu za stente, ki se razširijo z balonom, skupni tržni delež strank, ki se združujeta, na ravni EGP znaša [60 %-70 %], (J & J, [30 %-40 %], Guidant, [25 %-35 %]). Ti trgi so bili v zadnjih štirih letih razmeroma stabilni.
(25)
Če za zadevne geografske trge, tj. posamezne države članice, opravimo oceno konkurenčnosti, lahko ugotovimo, da je 9 držav, ki so občutneje prizadete, in sicer: Avstrija, Belgija, Francija, Nemčija, Italija, Luksemburg, Nizozemska, Portugalska in Španija.
(26)
Ob upoštevanju dejstva, da se združujeta najmočnejši in drugi najmočnejši udeleženec na trgu, bo združitev ustvarila prevladujoči položaj na praktično vseh obravnavanih trgih in pripeljala do znatnega oviranja učinkovite konkurence.
(27)
Najbolj prizadete države članice na endovaskularnem trgu za karotidne stente v EGS so: Avstrija, Belgija, Finska, Francija, Nemčija, Italija, Nizozemska, Portugalska in Španija.
(28)
Na trgu karotidnih stentov so trije glavni tekmeci: J & J, Guidant in Boston Scientific. Njihov skupni delež na trgu znaša od 83 % do 96 %. Koncentracija bo bodisi okrepila vodilni položaj J & J ali Guidanta (v Avstriji, na Finskem, Nizozemskem, Portugalskem in v Španiji) ali združila drugega in tretjega tekmeca ter ustvarila novega vodilnega na trgu (Belgija, Nemčija in Italija).
(29)
Na zgoraj navedenih nacionalnih trgih bo združitev, glede na stopnjo koncentracije, vstopne ovire, zvestobo strank, možnost nadomestkov in posledično odpravo pomembne konkurenčne omejitve, povzročila enostranske negativne učinke in zato tudi ovirala učinkovito konkurenco na skupnem trgu.
(30)
Na trgu endovaskularnih pripomočkov za nekarotidne stente so najbolj prizadete naslednje države članice: Avstrija, Belgija, Nemčija in Nizozemska. Na večini teh trgov ima J & J vodilni položaj, Guidant pa je eden od vodilnih akterjev, pri čemer ga večina strank šteje za najbližji nadomestek J & J.
(31)
V zvezi s karotidnimi stenti SX na zgoraj navedenih nacionalnih trgih bo na teh trgih koncentracija zaradi vzpostavitve ali okrepitve prevladujočega položaja sprožila neusklajene negativne učinke in zato ovirala učinkovito konkurenco na skupnem trgu in v EGP.
(32)
Komisija je zato sklenila, da priglašena koncentracija v zvezi s trgom endovaskularnih stentov odpira resne dvome v njeno združljivost s skupnim trgom. Koncentracija bo vzpostavila prevladujoči položaj na trgu stentov, ki se razširijo z balonom, in sprožila enostranske negativne učinke na trgih karotidnih in nekarotidnih stentov, zaradi česar bo ovirala učinkovito konkurenco na skupnem trgu.
C. Srčna kirurgija: Endoskopski žilni sistemi
(33)
Prodaja endoskopskih žilnih sistemov v EGS je znatno nižja od prodaje v ZDA, vendar je v porastu. V Evropi se v veliki večini postopkov (98 %) uporabljajo tradicionalni žilni sistemi. J & J in Guidant sta praktično edina dva dobavitelja endoskopskih žilnih sistemov, pri čemer njun tržni delež po ocenah strank znaša 90-95 %, po ocenah tržnih akterjev po vsej Evropi pa 100 %.
(34)
Komisija je zato sklenila, da priglašena koncentracija odpira resne dvome v njeno združljivost s skupnim trgom v zvezi z endoskopskimi žilnimi sistemi, in da bo v Evropi vzpostavila dejanski monopol.
IV. ZAVEZE, PONUJENE S STRANI STRANK
(35)
Za odpravo zgoraj navedenih pomislekov o konkurenci na trgu vodečih žic, trgu endovaskularnih pripomočkov in trgu srčne kirurgije sta se stranki zavezali, da bosta ukrepali na naslednji način:
(a)
V sektorju vodečih žic stranki predlagata opustitev sredstev, povezanih večinoma z dobavo, trženjem in prodajo vodečih žic J & J v EGP. Opustitev bi bila v bistvu sestavljena iz prenosa zalog in seznama strank, odstopa pravic do uporabe blagovnih znamk, licenca pravic IP in prenosa specifikacij, povezanih z načrtovanjem vodečih žic J & J. Področje uporabe opustitve je omejeno na Evropo in ne vključuje proizvodnje, sestavljanja, sterilizacije (te dejavnosti za J & J trenutno pogodbeno izvaja tretja stranka), distribucije in skladiščenja.
(b)
Na endovaskularnem področju sta stranki predlagali, da opustita celotne dejavnosti (proizvode, logistiko, zaloge, sezname strank, prodajalce, blagovne znamke in intelektualno lastnino), ki spadajo v okvir Guidantovega poslovnega področja Endovascular Solutions v EGP. Ta opustitev ne vključuje proizvodnje, financ, administracije, raziskav in razvoja, ekip za regulativne raziskave, raziskave kakovosti in klinične raziskave, ki se nahajajo v ZDA in delujejo v svetovnem merilu. Stranki ponujata kupcu vmesni sporazum o dobavi originalne opreme (OEM), ki bi mu sledilo podaljšanje takega sporazuma ali celovita pomoč pri vzpostavitvi proizvodnega obrata v Evropi, ki bo identičen obratu v ZDA. Opustitev vključuje tudi pripomočke za zaščito pred embolusi in endovaskularne pripomočke poleg endovaskularnih stentov, na katerih temelji analiza Komisije.
(c)
Na področju srčne kirurgije sta stranki predlagali opustitev enega od naslednjih:
(a)
endoskopskih žilnih sistemov J & J („EVH“) in endoskopskih radialnih arterijskih sistemov („sklopi ERA“); ali
(b)
poslovnih sredstev in zaposlene GDT v poslovnem sektorju srčne kirurgije po vsem svetu; ali
(c)
Guidantovih endoskopskih žilnih sistemov, in sicer postopkovnih sklopov za EVH („sklopi EVH“).
V. OCENA PREDLAGANIH ZAVEZ
(36)
Kakor potrjujejo rezultati tržnega testiranja, ki ga je izvedla Komisija, se lahko šteje, da so predlagane zaveze zadostne za ustrezno odpravljanje zgornjih pomislekov v zvezi s konkurenco na trgu vodečih žic, trgu endovaskularnih pripomočkov in trgu srčne kirurgije.
(37)
Komisija je zato sklenila, da na podlagi zavez, ki sta jih predložili stranki, priglašena koncentracija ne bo znatno ovirala učinkovite konkurence na skupnem trgu ali na pretežnem delu tega trga. Posledično se v odločbi predlaga združljivost koncentracije s skupnim trgom in Sporazumom EGP, v skladu s členom 2(2) in členom 8(2) Uredbe o združitvah in členom 57 Sporazuma EGP.
VI. SKLEP
(38)
Iz zgoraj navedenih razlogov je Komisija sklenila, da predlagana koncentracija ne ovira znatno učinkovite konkurence na skupnem trgu ali na pretežnem delu tega trga. Koncentracija je bila zato razglašena kot združljiva s skupnim trgom in Sporazumom EGP v odločbi z dne 25. avgusta 2005, v skladu s členom 8(1) Uredbe o združitvah in členom 57 Sporazuma EGP.

Labels: 12
0
4